অস্ট্রেলীয় তারকা পেসার মিচেল জনসনকে কিনে নিল কলকাতা নাইট রাইডার্স। তাঁর বেস প্রাইজ ২ কোটি টাকায় তাঁকে কেনা হল।  
এ বারের দল গঠনে তারুণ্যের প্রতি বেশি ভরসা রেখেছে কেকেআর। পেসার বিনয় কুমারকে যেমন তারা নিল তেমনই উত্তরপ্রদেশের রিঙ্কু সিংহ কিংবা বিদর্ভের ব্যাটসম্যান অপূর্ব ওয়াংখেড়েকেও দলে রেখেছে তারা।
এদিকে দল পেলেন ক্যারিবিয়ান তারকা ক্রিস গেইলও। ২ কোটি টাকায় তাঁকে কিনল কিংস ইলেভেন পঞ্জাব।
শনিবার অবিক্রীত ছিলেন তিনি। কোনও দল, এমনকী তাঁর গত বারের দল রয়াল চ্যালেঞ্জার্স ব্যাঙ্গালোরও তাঁর প্রতি আগ্রহ দেখায়নি। ওয়াকিবহাল মহল ধরে নিয়েছিল হয়তো তাঁকে কেউ কিনবে না। কিন্তু শেষ পর্যন্ত কিংস ইলেভেন পঞ্জাব কিনে নিল গেইলকে। রবিবাসরীয় অপরাহ্নে এটাই হয়ে রইল অন্যতম সেরা চমক।
সম্প্রতি বাংলাদেশ প্রিমিয়ার লিগে ৬৯ বলে ১৬৮ রানের ঝোড়ো ইনিংস খেলেছিলেন গেইল। অনেকেরই ধারণা ছিল, গেইলকে নেওয়ার জন্য ঝাঁপাবে অনেক দলই। কিন্তু সবাইকে অবাক করে নিলামে সে ভাবে পাত্তা পেলেন না ক্রিকেটের ‘গডজিলা’। 

এই বিষয়ে অন্যান্য খবর

সস্তায় পুরনো নাইট, তিন নতুন মুখ কেকেআর-এ! দল নিয়ে প্রশ্ন বিশেষজ্ঞদের


এখন দেখার খেলা শুরু হলে এই ‘অবহেলা’র কী জবাব দেন তিনি।